Diari Oficial de la Generalitat Valenciana


Sumari del DOGV 4718, del 24-03-2004 (2004/2117)

RESOLUCIÓ de 2 de febrer de 2004, del rector de la Universitat de València, en execució de l'acord del Ple del Consell Social de 27 de gener de 2004, pel qual es deleguen competències en les comissions del Consell Social i en altres òrgans de la Universitat de València.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4718

Data del DOGV
:   24-03-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/2117


Data del document
:   02-02-2004

Organisme emissor
:   Universitat de València

Tipus de document
:   Resolució

Correcció d'errades

 Descriptors 

:   * universitat
    * competència administrativa
    * organització administrativa
    * delegació de poders

RESOLUCIÓ de 2 de febrer de 2004, del rector de la Universitat de València, en execució de l'acord del Ple del Consell Social de 27 de gener de 2004, pel qual es deleguen competències en les comissions del Consell Social i en altres òrgans de la Universitat de València. [2004/X2117]
  
Vista la necessitat d'aconseguir la major eficàcia i operativitat del Consell Social en l'exercici ordinari de les competències que li atribueix la Llei 2/2003, de 28 de gener, de consells socials de les universitats públiques valencianes.
  
Vistos els articles 13 de la Llei 2/2003, de 28 de gener, de Consells socials de les universitats públiques valencianes, i 13 i concordants de la Llei 30/1992, de 26 de novembre, de Règim jurídic de les administracions públiques i del procediment administratiu comú.
  
El Ple del Consell Social de la Universitat de València acorda, per unanimitat,
  
1. Delegar en les diverses comissions del Consell Social l'exercici de les competències que s'indiquen a continuació:
  
Comissió d'Assumptes Econòmics
  
Conèixer, abans de la seua aprovació pel Consell de Govern, els criteris bàsics previstos per a l'elaboració del pressupost de la Universitat de València i formular propostes sobre el particular (article 3.a de la Llei 2/2003, de consells socials de les universitats públiques valencianes).
  
Aprovar les modificacions del pressupost de la Universitat de València, amb excepció de les assenyalades en les lletres ?q- i ?r- de l'article 3 de la Llei 2/2003, i sense perjudici del que indiquen els punts 2 i 3 del present acord (article 3.b de la Llei 2/2003).
  
Ser informat periòdicament de l'estat d'execució del pressupost de la Universitat de València (article 3.b de la Llei 2/2003).
  
Conèixer, amb caràcter previ a la seua aprovació per l'òrgan que siga procedent, el pressupost anual de les entitats que depenguen de la Universitat de València i d'aquelles en què la Universitat tinga participació majoritària en el seu capital o fons patrimonial equivalent, i formular propostes sobre el particular (article 3.c de la Llei 2/2003).
  
Aprovar, a proposta del Consell de Govern, la relació de llocs de treball del personal d'administració i serveis de la Universitat de València i les seues modificacions (article 3.f de la Llei 2/2003).
  
Ser informat pel Consell de Govern de la plantilla de personal respecto de la relació de llocs de treball del personal docent i investigador de la Universitat de València, així com de les seues modificacions (article 3.h de la Llei 2/2003).
  
Supervisar les funcions ordinàries de control intern dels comptes de la Universitat de València (articles 3.i de la Llei 2/2003).
  
Fixar les taxes acadèmiques i altres drets corresponents a estudis que no impliquen l'expedició de títols oficials, els preus públics per la prestació de serveis no acadèmics per part de la Universitat de València o per l'ús o la cessió d'instal·lacions universitàries (articles 3.k, primer incís, de la Llei 2/2003).
  
Ser informat periòdicament de tots els contractes que se celebren d'acord amb l'article 83 de la Llei Orgànica 6/2001, d'Universitats (articles 3.l de la Llei 2/2003).
  
Informar, amb caràcter previ, sobre els convenis, no inclosos a l'apartat anterior, que subscriga la Universitat de València dels quals deriven obligacions econòmiques per a aquesta (article 3.m de la Llei 2/2003).
  
Coordinar i supervisar la concessió de les ajudes socials finançades a càrrec dels recursos de la Universitat de València que es destinen al personal d'aquesta (article 3.p de la Llei 2/2003).
  
Autoritzar a l'òrgan competent, prèvia proposta motivada d'aquest, per adquirir béns immobles, alienar o disposar dels béns patrimonials de la Universitat de València i dels béns mobles d'extraordinari valor, i d'aquells que s'afecten al compliment de les seues finalitats, així com per desafectar els béns de domini públic (article 3.s, primer incís, de la Llei 2/2003).
  
Proposar al Consell de Govern el seu propi pressupost per a la seua inclusió al pressupost de la Universitat de València (article 22.1 de la Llei 2/2003).
  
Comissió de Assumptes Acadèmics
  
Promoure la participació de professionals i sectors socials en l'elaboració i la reforma del contingut dels plans d'estudis, i informar sobre la valoració econòmica dels plans d'estudis que la Universitat de València pose en coneixement de la Generalitat, als efectes establerts a l'article 35.2 de la Llei Orgànica 6/2001, d'Universitats (article 4.d de la Llei 2/2003).
  
Tramitar les reclamacions que li siguen presentades relatives al funcionament dels serveis universitaris quan tinguen per objecte assumptes la supervisió dels quals corresponga al Consell Social, tot podent sol·licitar del rector o, si s'escau, de l'administració, la realització de les actuacions que siguen procedents (article 4.g de la Llei 2/2003).
  
Autoritzar la utilització del procediment negociat sense publicitat per a l'adquisició de béns d'equipament afectes a la investigació (article 4.h de la Llei 2/2003).
  
Formular suggeriments i propostes al Consell de Govern de la Universitat de València tendents a millorar el funcionament de les activitats universitàries i, a aquest efecte, sol·licitar la realització d'auditories o demanar informes i inspeccions dels òrgans competents per avaluar la qualitat i el rendiment dels serveis universitaris, inclosa la docència (article 4.i de la Llei 2/2003).
  
Informar, amb caràcter previ a la seua remissió al Consell de la Generalitat per a la seua aprovació, sobre els projectes de concert de col·laboració entre la Universitat de València i les institucions sanitàries (article 4.k de la Llei 2/2003).
  
Conèixer els informes d'avaluació de la qualitat de la Universitat de València, dels seus centres i titulacions que a aquest efecte trameta l'Agència Nacional d'Avaluació de la Qualitat i Acreditació i els de la Comissió Valenciana d'Acreditació i Avaluació de la Qualitat en el Sistema Universitari Valencià (article 4.o de la Llei 2/2003).
  
Comissió de Relacions amb la Societat
  
Promoure l'establiment de convenis entre la Universitat de València i entitats públiques i privades, orientats a completar la formació dels estudiants i facilitar-ne l'ocupació (article 4.e de la Llei 2/2003).
  
Impulsar i, si s'escau, coordinar amb les associacions corresponents les actuacions destinades a establir relacions entre la Universitat de València i els seus antics estudiants (article 4.f de la Llei 2/2003).
  
Promoure vincles de col·laboració mútua entre la Universitat de València i institucions i entitats socials representatives (article 4.r de la Llei 2/2003).
  
Establir programes per facilitar la inserció professional dels titulats universitaris (article 4.s de la Llei 2/2003).
  
Realitzar estudis sobre matèries de la seua competència i, especialment, sobre l'adequació de l'oferta de titulacions i de continguts dels plans d'estudis de la Universitat de València a les necessitats socials (article 4.t de la Llei 2/2003).
  
Promoure orientacions de l'activitat universitària adequades a les demandes del mercat laboral (article 4.u de la Llei 2/2003).
  
Promoure la creació de convenis entre la Universitat de València i les entitats públiques i privades, orientats a especialitzar la formació dels estudiants i a facilitar-ne la incorporació al món laboral (article 4.v de la Llei 2/2003).
  
Estimular l'activitat investigadora de la Universitat de València i, en especial, promoure aquella vinculada amb els sectors productius del seu entorn, tot propiciant projectes d'investigació i desenrotllament (article 4.w de la Llei 2/2003).
  
Impulsar les activitats que permeten un acostament de l'alumnat de la Universitat de València a les demandes de feina per afavorir-ne la inserció professional (article 4.y de la Llei 2/2003).
  
Promoure la realització d'estudis sobre la situació laboral dels titulats de la Universitat de València i la demanda social de nous ensenyaments (article 4.z de la Llei 2/2003).
  
2. Delegar en el rector de la Universitat de València
  
Les transferències de crèdit entre els diversos articles d'un mateix capítol.
  
Les transferències de crèdit entre els diversos capítols d'operacions corrents o de capital.
  
3. Delegar en el gerent de la Universitat de València
  
La incorporació al pressupost de la Universitat de València dels ingressos no previstos, obtinguts durant el mateix exercici, i destinats a una finalitat específica.
  
La incorporació al pressupost de la Universitat de València dels romanents específics de crèdit obtinguts de la liquidació de l'exercici anterior.
  
De l'execució de les competències delegades en els punts 2 i 3 del present Acord es donarà, amb caràcter semestral, informació complerta al Consell de Govern de la Universitat de València i al Ple del Consell Social.
  
Aquesta delegació d'atribucions no impedirà la possibilitat del Ple del Consell Social de reclamar-ne per a si el coneixement i la resolució.
  
De conformitat amb allò que disposa l'art. 13 de la Llei de règim jurídic de les administracions públiques i de procediment administratiu comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.
  
En cap cas no es podran delegar les atribucions que es tinguen al seu torn per delegació continguda en aquesta resolució.
  
De conformitat amb allò que assenyala l'art. 13 de la Llei de Règim jurídic de les administracions públiques i del procediment administratiu comú, aquesta resolució es publicarà en el Diari Oficial de la Generalitat Valenciana i tindrà efecte a partir de l'endemà de la publicació.
  
Aquesta delegació deroga qualsevol altra delegació de les competències atribuïdes que s'hagués efectuat anteriorment, bé en aquests mateixos òrgans o en uns altres de distints.
  
València, 2 de febrer de 2004.- El rector: Francisco Tomás Vert.